Koliko je ustvari novog turističkog prometa, a koliko se toga iz sive prelilo u bijelu zonu, teško je reći, no sigurno je da pojačane kontrole i pojednostavljivanje uvjeta za iznajmljivanje utječu na odluku da li postatili legalan iznajmljivač i prijaviti goste

RIJEKA Istra i Zadarska županija su u laganom minusu, dok su ostale jadranske županije u plusu. To pokazuju najnoviji podaci sustava TZ-a o dolascima i noćenjima prema kojima je srpanj u konačnici ipak u – plusu. U odnosu na lanjsku rekordnu godinu. No, iza tih brojki niz je detalja koji oslikavaju kakva je ustvari ovogodišnja sezona. Po mnogima, nikad kontradiktornija. Dok jedni ukazuju da je nikad teža, drugi govore o velikim rekordima u odnosu na 2012. koja je po svemu bila izvanserijska. No brojke se daju iščitavati i ovako i onako pa smo pokušali vidjeti što se ustvari dogodilo, tko je najviše rastao, a tko bio u minusu. Apsolutni pobjednici za sada su privatni iznajmljivači, i to osobito oni u Dalmaciji kojima je promet, eto, ovog ljeta itekako skočio. A obiteljski smještaj je i na Sjevernom Jadranu u plusu. Uzimajući u obzir da privatni apartmani, sobe i kuće za odmor čine čak polovicu svih kapaciteta u Hrvatskoj, svaki i najmanji, a kamoli ovakav postotak rasta, itekako se osjeća.

Statistika, dakle, kaže – u Istri privatni smještaj ima 3, a na Kvarneru 5 postotni rast noćenja. U Dubrovačko-neretvanskoj županiji u prvih sedam mjeseci ima rast od čak 17 posto pa je ostvareno gotovo milijuna noćenja ili oko 100.000 više nego lani. Hoteli, s ostvarenih 1,7 milijuna, su u minusu od 1 posto. U samom srpnju, krajnji jug Hrvatske je bio u znaku obiteljskog smještaja, u kojem je ostvareno nešto više noćenja nego u hotelima. A koji su imali pad od čak 5 posto. Brojke kažu – iznajmljivači ove županije upisali su čak 8 posto više noćenja nego lani. U samom Dubrovniku je, primjerice, u šest mjeseci promet u privatnom smještaju porastao gotovo 60 posto?! A broj novih kreveta u privatnom smještaju u prvih šest mjeseci je povećan za čak 14 posto. Zadarska županija je od siječnja do srpnja imala također najveći rast kod obiteljskog smještaja, i to od 7 posto čime je nastavljen rast od lani, dok su i hoteli i kampovi smanjili rast turističkog prometa. S time da je u obiteljskom smještaju ostvareno noćenja gotovo kao u hotelima i kampovima zajedno. Ako se tome pribroje i vikend kuće, koje su doduše u minusu od 5 posto noćenja, u Zadarskoj županiji je u prvih sedam mjeseci gotovo 60 posto noćenja ostvareno u privatnom smještaju. I u Šibensko-kninskoj županiji daleko najveći promet je u sedam mjeseci ostvaren u obiteljskom smještaju – gotovo polovica s time da je ovaj segment imao porast noćenja od 6 posto, znatno više od hotela, dok su u kapovima iskazali 23 posto više noćenja (otprilike kao i obiteljski smještaj u apsolutnim brojkama).